হাদির ওপর হামলাকারীর দুই আইনজীবীই বিএনপিপন্থি

সিবিএন ডেস্ক

ইনকিলাব মঞ্চের মুখপাত্র ওসমান হাদিকে গুলি করা ফয়সাল করিম মাসুদের পক্ষে পিটিশন দায়ের করেছেন আইনজীবী মো. মাহফুজার রহমান। তিনি ব্যারিস্টার কায়সার কামালের ঘনিষ্ঠজন এবং ছাত্রদলের সাবেক সহ-আইন সম্পাদক। অনলাইন প্ল্যাটফর্ম ‘দ্য ডিসেন্ট’ তাদের ফেসবুক পেজে এ তথ্য জানিয়েছে।

ওই ফেসবুক পোস্টে বলা হয়েছে, গুলিবর্ষণকারী ফয়সাল করিম মাসুদের পিটিশন ফাইলকারী আইনজীবী মো. মাহফুজার রহমান ব্যারিস্টার কায়সার কামালের ঘনিষ্ঠ এবং বাংলাদেশ জাতীয়তাবাদী ছাত্রদলের সাবেক সহ-আইন সম্পাদক।

আদালত থেকে ফয়সালের জামিনের জন্য দায়েরকৃত পিটিশনের কপি এবং ওকালতনামা সংগ্রহ করে অ্যাডভোকেট মো. মাহফুজার রহমানের ফেসবুক প্রোফাইলের একাধিক ছবি ও তথ্যের সাথে মিলিয়ে দ্য ডিসেন্ট এ বিষয়ে নিশ্চিত হয়েছে।

গতকাল শনিবার দ্য ডিসেন্ট সুপ্রিম কোর্ট বার অ্যাসোসিয়েশনের ওয়েবসাইট থেকে মাহফুজার রহমানের (Md Mahfujar Rahman) নম্বর সংগ্রহ করে তার সাথে যোগাযোগ করে জানতে চেয়েছিল, ফয়সাল করিমের পিটিশন দায়েরকারী আইনজীবী হিসেবে যেই মাহফুজার রহমানের নাম রয়েছে সেই ব্যক্তি তিনি কি না?

উত্তরে তিনি জানিয়েছিলেন, তিনি সেই ব্যক্তি নন।

আরো প্রশ্ন করা হয়েছিল, ‘জামিন আদেশের কপিতে Kaisar Kamal, Advocate বলে যার নাম রয়েছে তিনি কি বিএনপির কেন্দ্রীয় আইনবিষয়ক সম্পাদক ব্যারিস্টার কায়সার কামাল কি না?

উত্তরে মাহফুজার রহমান বিস্ময় প্রকাশ করে বলেছিলেন, ‘স্যার এত বড় মাপের আইনজীবী, তিনি আমার মতো জুনিয়র আইনজীবীর পক্ষে হায়ার করা সম্ভব না।’

তকাল শনিবার আদালত বন্ধ থাকায় দ্য ডিসেন্টের পক্ষে পিটিশনের কপি এবং ওকালতনামা সংগ্রহ করে মাহফুজার রহমানের বক্তব্য যাচাই করা সম্ভব হয়নি।

তবে আজ রোববার আদালত থেকে উল্লিখিত দুটি নথি সংগ্রহ করে দেখা গেছে, মাহফুজার রহমান গতকাল শনিবার দ্য ডিসেন্টকে অসত্য তথ্য দিয়েছেন। কারণ ফয়সাল করিম মাসুদের জামিনের জন্য দায়েরকৃত পিটিশনে ‘মো. মাহফুজার রহমান (Md Mahfujar Rahman)’-এর নামে যেই আইনজীবীর নাম, মোবাইল নম্বর এবং মেম্বারশিপ আইডি রয়েছে; তার সাথে সুপ্রিম কোর্ট বার অ্যাসোসিয়েশনের ওয়েবসাইটে থাকা ‘মো. মাহফুজার রহমান’-এর মোবাইল নম্বর এবং মেম্বারশিপ আইডি হুবহু মিলে যায়।

এছাড়া ফয়সাল করিম মাসুদের জামিনের জন্য দাখিল করা এফিডেভিটেও আইনজীবী হিসেবে জনাব ‘মো. মাহফুজার রহমান (Md Mahfujar Rahman)’, মোবাইল নম্বর, মেম্বারশিপ আইডি এবং ছবি যুক্ত রয়েছে।

এফিডেভিটে যুক্ত পোট্রেইট ছবিটি ‘Md Mahfujar Rahman (Eliyash)’ নামে একটি ফেসবুক আইডির প্রোফাইল ছবির সাথে হুবহু মিলে যায়।

ওই ফেসবুক আইডি ঘেঁটে দেখা গেছে, মাহফুজার রহমানের সাথে বিএনপি নেতা ব্যারিস্টার কায়সার কামালের ঘনিষ্ঠতা রয়েছে। মাহফুজার বিভিন্ন সময়ে কায়সার কামালের সাথে নিজের ছবি পোস্ট করেছেন এবং তাকে ‘স্যার’ ও ‘প্রিয় অভিভাবক’ বলে সম্বোধন করেছেন একাধিক ফেসবুক পোস্ট, যেগুলো দ্য ডিসেন্ট আর্কাইভ করেছে।

২০২৪ সালের ১৯ নভেম্বর কায়সার কামালের ছবি পোস্ট করে মাহফুজার রহমান লিখেছেন, ‘অভিনন্দন প্রিয় অভিভাবক Barrister Kayser Kamal স্যার। স্পেশাল অ্যাসিস্ট্যান্ট টু দ্য চেয়ারপারসন ফরেন অ্যাফেয়ার্স অ্যাডভাইজরি কমিটির সম্মানিত সদস্য। আপনার সফলতা কামনা করছি।’

আজ রোববার সকালে মাহফুজার রহমানকে কল করে আদালত থেকে সংগৃহীত জামিন পিটিশন ও এফিডেভিটের কপিতে তার নাম, আইডি ও ছবি থাকার বিষয়ে জানতে চাইলে তিনি বলেন, ‘আমি আদালতে আছি, বের হয়ে কল দিচ্ছি।’

এর আধা ঘণ্টা পরে একাধিকবার কল করে তার নম্বর বন্ধ পাওয়া গেছে।

প্রসঙ্গত, গতকাল শনিবার দ্য ডিসেন্ট সুপ্রিম কোর্টের ওয়েবসাইট থেকে প্রাপ্ত ফয়সালের জামিন আদেশের কপি নিয়ে একটি প্রতিবেদন প্রকাশ করে যে, দেখা যায় ‘অ্যাডভোকেট কায়সার কামাল’ এবং ‘অ্যাডভোকেট মাহফুজুর রহমান’ নামক দুইজন আইনজীবীর আবেদনের পরিপ্রেক্ষিতে চলতি বছরের ১৬ ফেব্রুয়ারি হাইকার্টের বিচারপতি মোহাম্মদ আলী এবং বিচারপতি এসকে তাহসিন আলী ফয়সাল করিম মাসুদের ৬ মাসের জামিনের আদেশ দেন।

এরপর ‘অ্যাডভোকেট কায়সার কামাল’-এর রাজনৈতিক পরিচয় নিয়ে অনলাইনে বিতর্ক দেখা দেয়। কেউ দাবি করেন, তিনি বিএনপির কেন্দ্রীয় নেতা ব্যারস্টিার কায়সার কামাল। আবার অনেকে সেটি অস্বীকার করেন। এর পরিপ্রেক্ষিতে দ্য ডিসেন্ট অনুসন্ধান করে দেখে যে, সুপ্রিম কোর্ট বার অ্যাসোসিয়েশনের মেম্বার্স ডিরেক্টরিতে ‘কায়সার কামাল’ নামে মাত্র একজন আইনজীবীই আছেন, যিনি বিএনপির কেন্দ্রীয় নেতা ব্যারিস্টার কায়সার কামাল।

সূত্র: আমার দেশ