ফ্রান্সগামী রপ্তানি কার্গো থেকে ৪ হাজার ইয়াবা জব্দ

সিবিএন ডেস্ক :

হযরত শাহজালাল আন্তর্জাতিক বিমানবন্দরের রপ্তানি কার্গো থেকে ৪০০০ পিস ইয়াবা ট্যাবলেট উদ্ধার করেছে এভিয়েশন সিকিউরিটি (এভসেক) বিভাগ।

বুধবার (৩ ডিসেম্বর) সকাল ৯টা ৫ মিনিটে হ্যাঙ্গার গেট–৮–এ নিয়মিত নিরাপত্তা তল্লাশির সময় ট্যাবলেটগুলো শনাক্ত করা হয়। বিষয়টি নিশ্চিত করেছেন বেসামরিক বিমান চলাচল কর্তৃপক্ষের (বেবিচক) সহকারী পরিচালক (জনসংযোগ) মুহাম্মাদ কাউছার মাহমুদ।

তিনি জানান, ডাক বিভাগের মাধ্যমে ফ্রান্সের প্যারিসে রপ্তানির উদ্দেশ্যে বুকিং দেওয়া মালামালের ভেতর লুকিয়ে রাখা হয়েছিল ইয়াবা। স্ক্রিনিংয়ের সময় এভসেক সদস্যদের সতর্কতায় তা শনাক্ত হয়।

ঘটনার পর মাদকদ্রব্য নিয়ন্ত্রণ অধিদপ্তরকে অবহিত করা হলে সংশ্লিষ্ট কর্তৃপক্ষ এসে প্রয়োজনীয় আইনানুগ ব্যবস্থা গ্রহণ করে।

বেবিচক জানায়, স্ক্রিনারের সচেতনতা, দায়িত্বশীলতা ও নিখুঁত স্ক্রিনিংয়ের কারণেই এই চোরাচালানের চেষ্টা ব্যর্থ হয়েছে। এই সফলতা বিমানবন্দরের সামগ্রিক নিরাপত্তা ব্যবস্থাকে আরও শক্তিশালী করেছে।