ট্রেনের ধাক্কায় যুবক নিহত

সিবিএন ডেস্ক

জয়পুরহাটের আক্কেলপুরে ট্রেনের ধাক্কায় মন্টু নামের এক যুবক নিহত হয়েছে। রবিবার (৭ ডিসেম্বর) সকালে উপজেলার রুকিন্দিপুর ইউনিয়নের ভালকি ব্রিজ এলাকায় এ ঘটনা ঘটে। নিহত যুবক মন্টু সরদার (২৭) রুকিন্দিপুর ইউনিয়নের চক রোয়ার গ্রামের সেকেন্দার সরদারের ছেলে।

স্থানীয় ও প্রত্যক্ষদর্শী সূত্রে জানা যায়, রবিবার সকালে ভালকি ব্রিজ এলাকার ওই মাঠে বাবাকে ভাত দিতে যায় মন্টু।

ভাত দিয়ে ফেরার পথে রেলের ভালকি নামক ব্রিজের ওপর উঠলে, রাজশাহী থেকে ছেড়ে আসা আপ তিতুমীর এক্সপ্রেস ট্রেনের সঙ্গে ধাক্কা খেয়ে ছিটকে পড়ে সে। এতে মাথায় আঘাত পেয়ে ঘটনাস্থলেই মারা যায় মন্টু। খবর পেয়ে পরিবারের সদস্যরা মরদেহ বাসায় নিয়ে আসে।
প্রত্যক্ষদর্শী রফিকুল ইসলাম নামের এক ব্যক্তি বলেন, ঘটনার সময় আমি লাইনের কিছুটা দূরে বসে ভাত খাচ্ছিলাম।

ছেলেটি বাবাকে ভাত দিয়ে ফিরে যাওয়ার সময় ব্রিজের ওপর উঠলে ট্রেন দেখে তাকে ডাকাডাকি করলেও সে শুনতে পায়নি। পরে ট্রেনের সাথে ধাক্কা লেগে সে ঘটনাস্থলেই মারা যায়।
সান্তাহার রেলওয়ে পুলিশের উপপরিদর্শক রেজাউল করিম জানান, খবর পেয়ে ঘটনাস্থলে পুলিশ গিয়েছিল। এ বিষয়ে আইনি প্রক্রিয়া চলমান।